Komisijos reglamentas (EB) Nr. 150/2001
2001 m. sausio 25 d.
nustatantis Tarybos reglamento (EB) Nr. 104/2000 dėl žuvininkystės sektoriaus gamintojų organizacijoms, pažeidžiančioms intervencinį mechanizmą, taikytinų nuobaudų ir iš dalies keičiantis Reglamentą (EB) Nr. 142/98
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 104/2000 dėl žuvininkystės ir akvakultūros produktų bendro rinkos organizavimo [1], ypač į jo 21 straipsnio 8 dalį, 23 straipsnio 5 dalį, 24 straipsnio 8 dalį, 25 straipsnio 6 dalį ir 27 straipsnio 6 dalį,
kadangi:
(1) Reglamente (EB) Nr. 104/2000, kuris nuo 2001 m. sausio 1 d. panaikina Reglamentą (EEB) Nr. 3759/92 [2], nustatyta keletas gamintojų organizacijoms tinkamų intervencinių mechanizmų. Siekiant, kad būtų užkirstas kelias apgaudinėti ir būtų užtikrinama, jog valstybės narės gamintojų organizacijoms taikys vienodas sąlygas, Bendrija turi nustatyti nuobaudas už tų intervencinių mechanizmų pažeidimus.
(2) Tarybos reglamente (EB, Euratomas) Nr. 2988/95 [3] dėl Bendrijos teisės aktų pažeidimų nustatyta vienoda patikrinimų, administracinių priemonių ir nuobaudų sistema.
(3) Turėtų būti apibrėžiami pažeidimų, kuriems taikomas šis reglamentas, tipai.
(4) Paskiriamos nuobaudos turėtų būti proporcingos pažeidimams ir būti pagrįstos objektyviais bei patikrinamais kriterijais. Siekiant užtikrinti, kad būtų atsižvelgiama į atsakomybės laipsnį, už tyčinius arba tuos pažeidimus, kurie įvykdomi dėl didelio aplaidumo, turėtų būti skiriamos griežtesnės nuobaudos. Jeigu pažeidimai sukelia nedidelius finansinius padarinius, gamintojų organizacijos neturėtų būti baudžiamos paskelbiant, kad joms visiškai atimama teisė gauti priklausančią sumą, tačiau pakaktų proporcingai sumažinti tą pagalbą.
(5) Siekiant užtikrinti, kad nustatytos sumos būtų sugrąžintos į Bendrijos biudžetą, Komisija turėtų būti informuojama apie intervencinių mechanizmų pažeidimus.
(6) Kadangi 1998 m. sausio 21 d. Komisijos reglamente (EB) Nr. 142/98, nustatančiame išsamias kompensacinių išmokų teikimo už perdirbimo pramonei skirtą tuną taisykles [4], nustatytos nuobaudos buvo įtrauktos į šį reglamentą, dėl to yra tikslinga atitinkamai pataisyti Reglamentą (EB) Nr. 142/98.
(7) Šiame reglamente nustatytoms priemonėms pritaria Žvejybos produktų vadybos komitetas,
PRIĖMĖ ŠĮ REGLAMENTĄ:
1 straipsnis
Šiame reglamente nustatytos nuobaudos už Reglamento (EB) Nr. 104/2000 21, 23, 24, 25 ir 27 straipsnių, kuriuose apibrėžiami finansinės kompensacijos už iš rinkos pašalinamų produktų kiekius, pagalbos perkėlimus, savarankiško produktų pašalinimo iš rinkos ir perkėlimo, privataus sandėliavimo pagalbos ir kompensacinių išmokų už tuną intervenciniai mechanizmai (toliau - intervenciniai mechanizmai), pažeidimus.
2 straipsnis
Šiame reglamente taikomi šie apibrėžimai:
a) Reglamento (EB, Euratomas) Nr. 2988/95 1 straipsnio 2 dalyje minimas "ekonominės veiklos vykdytojas" - tai gamintojų organizacija arba vienas iš jos narių;
b) "intervencinė kaina" - tai viena iš toliau nurodytų kainų pagal taikomą intervencinį mechanizmą:
i) pagal Reglamento (EB) Nr. 104/2000 20 straipsnį nustatoma pašalinimo iš rinkos kaina;
ii) pagal Reglamento (EB) Nr. 104/2000 22 ir 25 straipsnius nustatoma Bendrijos pardavimo kaina;
iii) pagal Reglamento (EB) Nr. 104/2000 24 straipsnį nustatoma savarankiška pašalinimo iš rinkos kaina;
iv) pagal Reglamento (EB) Nr. 104/2000 27 straipsnį nustatomas ribinis dydis.
3 straipsnis
1. Jeigu suma, dėl kurios buvo padarytas pažeidimas, yra mažesnė kaip 5 % metinės pagalbos, kurią organizacija gauna pagal tą mechanizmą, valstybė narė išsaugo ne didesnę kaip 20 % atitinkamo produkto kiekiams taikomą intervencinę kainą, atsižvelgdama į pažeidimo finansiniu požiūriu rimtumą.
2. Jeigu suma, dėl kurios buvo padarytas pažeidimas, sudaro 5-10 % metinės pagalbos, kurią organizacija gauna pagal tą mechanizmą, valstybė narė išsaugo 30-50 % atitinkamo produkto kiekiams taikomą intervencinę kainą, atsižvelgdama į pažeidimo finansiniu požiūriu rimtumą.
3. Jeigu suma, dėl kurios buvo padarytas pažeidimas, yra didesnė kaip 10 % metinės pagalbos, kurią organizacija gauna pagal tą mechanizmą, valstybė narė išsaugo 60-80 % atitinkamo produkto kiekiams taikomą intervencinę kainą, atsižvelgdama į pažeidimo finansiniu požiūriu rimtumą.
4. Jei tai yra tyčinis arba dėl didelio aplaidumo padarytas pažeidimas ir tai nustato valstybė narė, ji išsaugo visą pagalbą, kurią per atitinkamus žvejybos metus pagal tą mechanizmą būtų galima teikti gamintojų organizacijai. Jeigu nustatoma, kad tai buvo tyčinis pažeidimas, valstybė narė kitais metais pagal tą mechanizmą neteikia jokios pagalbos.
5. Išsaugotas kiekis ir kitos šiame straipsnyje nustatytos nuobaudos nelaikomos baudžiamosiomis sankcijomis.
4 straipsnis
1. Suma, kuri turi būti išsaugota pagal 3 straipsnį, iš gamintojų organizacijos palikto užstato grąžinama valstybei narei arba išskaičiuojama iš kitais žvejybos metais gautos pagalbos.
2. Išsaugotos arba valstybei narei sugrąžintos sumos įmokamos į Europos žemės ūkio orientavimo ir garantijų fondą.
3. Valstybės narės kiekvieną mėnesį informuoja Komisiją apie 3 straipsnio nuostatų taikymo atvejus.
5 straipsnis
Reglamento (EB) Nr. 142/98 9 straipsnis išbraukiamas.
6 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. sausio 25 d.